次韻慶充避暑水西寺
作者：范成大
朝代：宋

paragraphs: 佳晨出西郭，仰視天宇清。
樂哉曠士懷，浩浩吞四溟。
新漲忽勇退，籬落粘枯萍。
風幡招客遊，曠望隔蘋汀。
僕夫厲清深，竹輿竦亭亭。
波翻石鑿落，尚带蛟龍腥。
華堂入松竹，德人占聚星。
脫帽飛羽觴，頹放解天刑。
時當行火令，草腐亦化螢。
炎官紛陸梁，空飛赤雲軿。
遥知隴上耘，暴背愁白丁。
茲遊豈易得，未用歎沉冥。